Historijski zbornik
<s>Historijski zbornik je časopis Društva za hrvatsku povjesnicu, nekada Povijesnoga društva Hrvatske, odnosno Saveza povijesnih društava Hrvatske.</s><s>To je najstarije strukovno povjesničarsko društvo u Republici Hrvatskoj, koje kontinuirano djeluje od 1947. godine.</s><s>U prvim je desetljećima društvo trebalo biti (i bilo je) jedno od središta historiografskoga rada, neovisno o JAZU i njezinim znanstvenim institutima.</s>

<s>Historijski zbornik izlazi neprekidno od 1948. godine kada je objavljen prvi svezak.</s><s>Osnovao ga je Jaroslav Šidak, njegov prvi i dugogodišnji urednik, od 1948. do 1984. godine.</s><s>Glavnim urednikom je kasnije postao Ivan Kampuš, koji je od 1985. do 1997. uredio 13 svezaka.</s><s>Njega je na uredničkom mjestu zamijenio Ivica Prlender, koji je bio glavni urednik do 2008. godine.</s><s>Od tada je na čelu uredništva Damir Agičić.</s>

<s>Do 2018. tiskano je sedamdeset svezaka na više od dvadeset tisuća stranica.</s><s>Deset je puta Historijski zbornik izišao kao dvogodišnjak: prvi put kao dvogodište 11–12 (1958–1959), posljednji put kao dvogodište 56–57 (2003–2004).</s><s>Svi su ostali takvi slučajevi zabilježeni između 1966. i 1981., kada je časopis stalno izlazio u dvogodišnjem ritmu.</s><s>Početni je naum uredništva bio da časopis izlazi godišnje u četirima brojevima, ali se tomu uspjelo barem donekle približiti samo jedne godine: u petoj godini izlaženja, 1952, izišla su dva sveska kao dvobroji 1–2 i 3–4. Još jedna zanimljivost kada je riječ o tehničkom opisu časopisa: najdeblji svezak časopisa jest dvogodište 21–21 (1968–1969) sa 715 stranica, a najtanji je svezak objavljen 1953 (166 stranica).</s><s>Dvogodište 56–57 (2003–2004) također je izišlo na relativno malom broju stranica (259).</s>

<s>U ovom su časopisu svoje radove objavljivali i nadalje objavljuju mnogobrojni hrvatski i strani povjesničari.</s><s>Svoje je stranice Historijski zbornik odavno otvorio i znanstvenim novacima i doktorandima.</s><s>Do 2010. priloge u časopisu tiskala su 433 autora, od čega 347 iz Hrvatske, 39 iz drugih republika bivše Jugoslavije te 47 iz inozemstva.</s><s>Širok je spektar inozemnih autora, od SSSR-a, preko zemalja iz regije poput Mađarske i Austrije, do Sjedinjenih Američkih Država.</s>

<s>Vanjske veze 
 Digitalizirana godišta Historijskog zbornika
 Historijski zbornik na Portalu znanstvenih časopisa Republike Hrvatske – Hrčak</s>

<s>Nastanci 1948.</s><s>Hrvatski stručni i znanstveni časopisi</s>

